Vier vas vir R4,9 miljoen-bedrog by EskomFoto ter illustrasie. (Argieffoto) Vier mense is die afgelope naweek in hegtenis geneem vir die beweerde bedrog van R4,9 miljoen by Eskom. Nozipho Ntuli (35), George Edward Sekatane (43), Alfred Lebohang Sekatane (60) en Thulani Harris Mkhabela (40) is Vrydag tydens ŉ gesamentlike operasie deur die Valke in Emalahleni (Witbank), Mpumalanga, vasgetrek. Die vier het in die landdroshof op die dorp verskyn op aanklagte van bedrog en korrupsie. Volgens kapt. Dineo Lucy Sekgotodi, woordvoerder van die Valke, het Ntuli tussen 2016 en 2019 by die Duvha-kragstasie gewerk en was na bewering betrokke by die toekenning van kontrakte sonder om die voorgeskrewe prosedure te volg. “Die kontrakte is toegeken aan die maatskappye Phoenix en Itereleng Masheleng wat aan Ntuli se kêrel, George, behoort het, en Hustle Hard wat aan Mkhabela behoort het,” sê Sekgotodi. “Daar word verder beweer toe die kontrakte toegeken is, was George in die tronk en Alfred was verantwoordelik om inligting en dokumente van Eskom na George in die tronk te neem en omgekeerd.” Die verlies wat Eskom weens die beweerde bedrieglike aktiwiteite gely het, word op R4,9 miljoen geraam. Die vier is Vrydag met borgtog vrygelaat. George is borgtog van R30 000 toegestaan omdat hy hangende sake teen hom het. Die ander vier beskuldigdes is elk op borgtog van R10 000 vrygelaat. Die saak sal weer na verwagting op 5 Julie voorkom.